ধারাবাহিকের গল্পে অজিত পেশায় স্বর্ণকার (শুভাশিস মুখোপাধ্যায়)। শহরের নামজাদা সোনার দোকান ‘রায় জুয়েলার্স’এ গয়না গড়ার কাজ করে সে। তার নকশা করা গয়নার জোরেই ক্রেতা-মহলে জনপ্রিয়তা পায় ‘রায় জুয়েলার্স’। কিন্তু, বদলে মনিব পরিবারের কাছে নিজের প্রাপ্য সম্মানটুকু পায় না অজিত এবং তার পরিবার। অজিতের দুই মেয়ে জড়োয়া এবং ঝুমকো। ছোটবেলায় মা’কে হারায় তারা। জড়োয়া তার ছোট বোন ঝুমকোকে পরম মমতায় বড় করে তোলে। পরিবারের কথা ভেবে নিজের যাবতীয় শখ, স্বপ্নকে দূরে সরিয়ে রাখে সে। বড় হয়ে ঝুমকো চায়, বাবার না পাওয়া সম্মান তাকে ফিরিয়ে দিতে। মোটামুটি এভাবেই এগিয়েছে ‘জড়োয়ার ঝুমকো’র চিত্রনাট্য। শুভাশিস মুখোপাধ্যায় ছাড়াও ধারাবাহিকে অভিনয় করেছেন দীপঙ্কর দে, অঙ্কিতা মজুমদার, শ্বেতা ভট্টাচার্য, শুভঙ্কর সাহা প্রমুখ।
আজ, সোমবার থেকে ‘জি বাংলা’য় শুরু হচ্ছে এই ধারাবাহিক। সোমবার থেকে শনিবার রাত ৮টায় সম্প্রচারিত হবে ‘জড়োয়ার ঝুমকো’।